რუსეთის ფედერაციის პრეზიდენტის არჩევნები
რუსეთის ფედერაციის პრეზიდენტის არჩევნები (რუს. Выборы Президента Российской Федерации) — პირდაპირი, საიდუმლო, თანასწორი და საყოველთაო ხმისმიცემის პროცედურა, რომლის შედეგებზე დაყრდნობითაც ხდება ცნობილი რუსეთის პრეზიდენტის ვინაობა უახლოესი 6 წლის განმავლობაში. ეს პროცედურა ჩატარდა 1991, 1996, 2000, 2004, 2008, 2012 და 2018 წლებში. შემდეგი არჩევნები უნდა ჩატარდეს 2024 წელს. გადაწყვეტილება პრეზიდენტის თანამდებობის შემოღების შესახებ მიიღეს 1991 წლის 17 მარტის რეფერენდუმზე; შესაბამისი შესწორებები შეიტანეს რსფსრ-ის კონსტიტუციაში. 1993 წელს, რუსეთის კონსტიტუციის მიღების შემდეგ, პრეზიდენტის უფლებამოსილების ვადა 5-დან 4 წლამდე შემცირდა, თუმცა, მოქმედმა პრეზიდენტმა თანამდებობაზე გაატარა იმდენი ხანი, რამდენი ხნითაც ის 1991 წელს აირჩიეს. 2008 წელს პრეზიდენტის უფლებამოსილების ვადა 6 წლამდე გაიზარდა; პირველი პრეზიდენტი ექვსწლიან ვადაზე 2012 წელს აირჩიეს. არჩევნებში იმარჯვებს კანდიდატი, რომელმაც მოაგროვა ხმების აბსოლუტური უმრავლესობა (50%+ხმათა ნებისმიერი რაოდენობა). იმ შემთხვევაში, თუ ვერც ერთმა კანდიდატმა ვერ მიიღო ხმების საჭირო რაოდენობა, ტარდება მეორე ტური (ზუსტად სამი კვირის შემდეგ), რომელშიც მონაწილეობას იღებენ პირველ და მეორე ადგილებზე გასული კანდიდატები. 2018 წლის მონაცემებით, არჩევნებში გამარჯვება სულ სამმა ადამიანმ მოიპოვა: ბორის ელცინმა (ორჯერ), ვლადიმერ პუტინმა (ოთხჯერ) და დიმიტრი მედვედევმა (ერთხელ). არჩევნების მეორე ტური მხოლოდ ერთხელ, 1996 წელს ჩატარდა.